Nóg ŉ NW-plaas met verwaarloosde diere gevindArgieffoto. Varke is verwaarloos en het gevrek op ŉ plaas wat aan die staat behoort, buite Hartbeesfontein in Noordwes, het die DA Donderdag gesê. “Maritha Coetzee, ŉ DA-raadslid van die Matlosana-munisipaliteit, het inligting ontvang dat die varke vir ŉ geruime tyd sonder kos en water is,” het Chris Hattingh, die provinsiale leier van die DA, in ŉ verklaring gesê. Volgens Hattingh het twee varke reeds gevrek en die oorblywende drie het aan hulle begin vreet. “Coetzee voer die varke sedert Sondag kos en water deur ŉ gat in die muur. Die Nasionale Dierebeskermingsvereniging (NDBV) het vandeesweek die diere verwyder nadat hulle ŉ hofbevel bekom het.” Hattingh het gesê die plaas Moria, word deur die Matlosana-munisipaliteit bestuur. Die munisipaliteit gebruik die plaas glo vir plaaslike ekonomiese ontwikkelingsprojekte. “Miljoene rande is al op die plaas spandeer, maar elke projek was onsuksesvol.” Die plaas is oorkant ŉ ander plaas geleë wat vir provinsiale landbouprojekte gebruik word. Die NDBV moes voorheen 28 stoetbeeste weens wanvoeding op dié plaas van kant maak. “Dit is duidelik dat amateurboere aan hul eie lot oorgelaat word sonder behoorlike opleiding, ondersteuning of waarneming. Die DA gaan daarop aandring om meer betrokke te wees by die provinsie se landbouprojekte,” het Hattingh bygevoeg. Die Sunday Independant het op 6 Julie berig dat verwaarloosde diere op Thandi Modise, die voorsitter van die Nasionale Raad van Provinsies en voormalige premier van Noordwes, se Modderfontein-plaas naby Potchefstroom gevind is. Volgens die koerant was die varke glo besig om te verhonger en mekaar te vreet. Die oorblywende 85 varke op die plaas het 58 gevrekte varke begin vreet en het glo hul eie urine gedrink. Skape, ganse, bokke en eende het ook op die plaas gevrek. Die diere was glo moontlik al langer as twee weke sonder kos. Daar was geen plaasarbeiders of elektrisiteit op die plaas nie en die waterpompe was gebreek. Die DBV het toe gesê hy sal kriminele aanklagtes aanhangig maak teen die wat vir die verwaarlosing verantwoordelik is. Lees ook: Modise-raadgewer ontken boere bied hulp aan Werker vertel van laaste dae op Modise se plaas ANC sê oor Modise se plaas Video: ‘Ergste geval van dieremishandeling in 20 jaar’ ‘Modise moet van dieremishandeling aangekla word’ Varke verhonger, vreet glo mekaar op Modise se plaas